Grace Bumbry
Store norske leksikon,Kunst og estetikk,Musikk,Klassisk musikk,Internasjonale klassiske sangere
Grace Bumbry er en amerikansk sanger, med en omfattende, langvarig karriere både som mezzosopran og sopran.
Grace Bumbry ble i sin barndom inspirert til å synge under en konsert med Marian Anderson. 16 år gammel vant hun en sangkonkurranse i en radiokonkurranse. Premien var å opptre i et populært radioshow, der hun fremførte arien «O don fatale» fra Don Carlo av Verdi.Under musikkstudiene kom hun i kontakt med Lotte Lehmann, som ble hennes lærer både som sanger og skuespiller. 23 år gammel debuterte hun som den første fargede sanger ved Paris-operaen i rollen Amneris i Aïda (Verdi). Suksessen der førte henne videre til Bayreuth året etter, der hun ble kjent som «den svarte Venus» da hun debuterte i Tannhäuser (Wagner), også der som den første fargede sanger.Hun gjorde stor karriere i alle de store mezzorollene ved europeiske og amerikanske scener, før hun skiftet fag og fortsatte som dramatisk sopran i roller som Lady Macbeth (Verdi), Tosca, Aïda m.fl. Ved Royal Opera House i London opptrådte hun i løpet av en og samme produksjon av Norma (Bellini) i både sopranrollen Norma og mezzosopranrollen Adalgisa. Hun har uttalt at det falt henne naturlig å ikke la seg begrense til ett fag, noe som var vanlig på 1800-tallet. Hun har også holdt karrieren gående lengre enn det som er vanlig; i 2013, 76 år gammel, sang hun Grevinnen i Spardame (Tsjajkovskij) ved Wiener Staatsoper til strålende kritikker.